God kom altyd deur - Voelgoed
Tuis Voelgoed Blogs God kom altyd deur
God kom altyd deur
Ek onthou, so dikwels vertel mens jou jong kinders, hulle sal die moeilikste, die grootste besluite van hulle lewe maak, met die minste inligting!
In die volgende paar jaar sal hulle loopbane kies, dalk 'n huweliksmaat kies en voor jy weet begin hul, hul eie huis bou as gesin en familie.
As ouers doen ek en jy ons bes om hulle reg groot te maak, dan kom daar 'n punt waar ons hulle moet teruggee vir die Here. Ek sien keer op keer wanneer ek met mammas en pappas kuier, die gebrokenheid rondom 'n kind wat 'n verkeerde besluit geneem het! Dit is net so dat wanneer jou kind 'n verkeerde besluit maak, dan voel jy dadelik asof jý gefaal het, jý iets verkeerd gedoen het!
Skuldgevoel kom beklee jou in volle swart gewaad! Dis in so 'n tyd wanneer Prediker 3:11 ("God het elke ding gemaak dat pas in 'n bepaalde tyd, maar Hy het ook aan die mens 'n besef gegee van die onbepaalde tyd. Tog kan die mens die werk van God van begin tot einde nie begryp nie.") vir my, vir jou, 'n kosbare vertroosting is. Ja, vir jou wat vandag op hierdie oomblik lees en jy sukkel só, want daardie kind vir wie jy baie lief is, kies om met die wêreld se stroom te vloei, eerder as om in en deur Jesus Weg te handel en wandel.
Jesus doen alles net reg, op net die regte tyd. Hy is nooit te laat nie. Nooit ooit nie. Weet dit! Dit is 'n belofte. Glo my en weet dit vandag: Ek en jy verstaan nie altyd God se tyd en manier van doen en werk nie. Natuurlik is dit vir ons sleg om hierdie kinders wat ons so baie liefhet te sien ly, sukkel, seerkry en swaarkry as gevolg van verkeerde besluite. Maar weet dit vandag, God het nie jou of hulle versaak of vergeet nie.
Dalk lees jy nou hier en het jy 'n verlore seun of dogter. Vir jou wil ek vandag deel: Glo dit asb, God is besig om te werk in hulle lewens al sien jy dit nie nou raak nie. Hy het hulle nog liewer as wat jy hulle ooit kan liefhet! Hy weet presies hoe om hulle te bereik.
Ek wil jou vandag bemoedig deur te deel, ek sien dit keer op keer op keer: Soms wag jy lank, MAAR GOD. God kom áltyd deur! Nie op jóú tyd of soos jý sou wou nie, maar op Sý tyd en Sý manier, ver bo wat jy kon dink of droom. Al is dit op 99.99! Soms is die horlosie op 11.59.59 wanneer Hy deurkom, maar Hy kom áltyd deur!
Ons Vader, dankie dat U altyd vir ons deurkom. Ons kom nou na U toe, deur U Seun ,Jesus Christus, wat vir ons deurgekom het vir eens en vir altyd. Ons kom vra: Jesus Christus, vergewe ons dat ons soms twyfel dat U wel sal deurkom vir ons kinders wie ons so liefhet, maar wie U nog liewer het! Hulle wat afgedwaal het. Hulle wat verkeerde keuses gemaak het. Hulle wat ons sien ly, seerkry en swaarkry. Dankie dat U presies weet hoe om hulle te bereik en dat ons dit nie hoef te doen in eie mag, krag of gesag nie, maar deur U Gees sál U dit doen. Ons kies om U te glo en te wag op U tyd. Dankie Jesus in U naam bid ons dit Amen!
Vorige artikelVergewe. Vergeet. Laat gaan.
Volgende artikelDie Here is jou veilige hawe
Sal jy luister?
Blogger - Lynette Beer - September 26, 2017
Ek kry 'n e-pos van 'n vriendin. Haar omstandighede knel en ek kan hoor sy is in 'n diep gat van depressie.